A touz ceus qui verront cestes presentes lettres, Guillaume Tibout, garde de la prevosté d’Orliens, salut. Saichent tuit que honorable et discret Johan de Seint Verain des Bois, arcediacre de Sauloigne en l’yglise d’Orliens, establi par devant nous en droit reconnut que il a vendu, otroié, lessié, quitté, cessé et delessié par non de pure et de perfecte vente à touz jours mes, à redoutable pere en Dieu Hugue, evesque d’Ostum par la grace de Dieu, ou non de la dite eveschié et à ses successeurs et à ceus qui auront cause de lui, la moitié non devisée dou chasteau de Glaine et des apartenences, assis sur la ville qui est apelée Verrières, entre la cité d’Ostum et le chasteau de Molins les Engirbers, soit en fiez, en rerefiez, justices, seignories, domaines, hommes, mesons, terres, prez, bois, rivieres, estanz, molins, vignes, tailles, blaeries, main morte, questes, censives, coustumes, corvées, toutes dismes, redevances, rentes, et quelques autres choses en quelque chose que ce soit, apartenenz à la moitié dou dit chasteau, que le dit Johan de Seint Verain avoit eu de mon seignour Girbau de Seint Verain, chevalier, son neveu, por reson de pur et verai eschange d’autres choses que il avoit baillées au dit chevalier, si comme il est plenemant contenu es lettres fetes dou dit eschange, por le pris de trois mil et cinc cenz livres de tornois, soves quites, des quels IIIm Cc libres tornois le dit Johan de Seint Verain se tient enterignement a paié par devant nous en deniers seis nombrez. Et renonça à ce que il ne poist jamis dire que la dite somme de deniers ne li eust esté baillée et livrée, sauve ce que le dit Johan de Seint Verain ne vent pas sexante solz de Viennois de rente chascun an, les quels il a donnez, sur les dites choses vendues, au chapistre de l’yglise d’Ostum por une messe de seint Esperit chanter chascun an tant comme il vivra, et por fere son anniversere chascun an en l’eglise dou dit chapistre d’Ostum apres le decès dou dit Johan de Seint Verain, qui seront à heritaige propre à touz jors mes au dit chapistre, prometent le dit Johan de Seint Verain que il james en contre ceste vente et ceste quitance ne vendra ne assaiera a venir, ne james es dites choses vendues ne en aucune d’iceles rien ne reclamera ne fera reclamer par soi ne par autre, par aucun droit, par reson d’eritaige, de decevance, de lesion ne de circonvencion, ne par aucune autre cause ou reson. Et trenzporta le dit Johan de Seint Verain ou dit evesque et en ses successeurs et en ceus qui auront cause de lui tout le droit de la seignorie, la possession et la propriété de toutes les dites choses vendues et de chascune, si que il ne retint nule rien. Et promist le dit Johan de Seint Verain que il au dit evesque et à ses successeurs, et à ceus qui auront cause de lui toutes les dites choses vendues et chascune d’iceles delivrera, garentira et deffendra touz jors mes vers touz et contre touz à ses propres couz et despens, aux us et aux costumes dou païs, et se aucun ou aucuns sordoit ou sordoient plet au dit evesque, à ses successeurs ou à ceus qui auront cause de lui des dites choses vendues ou d’aucune d’iceles le dit Johan de Seint Verain promist que si tost comme il li feroit à savoir, il vendroit an jugemant ou hors jugemant et prendroit et recevroit tout le fes dou dit plet en soi et en garentiroit et deffendroit le dit evesque et ses successeurs et ces qui auront cause de lui, et garderoit de touz couz et de touz domaiges. Et quant à ces choses tenir, garder, acomplir et de non venir en contre, le dit Johan de Seint Verain a obligé au dit evesque, à ses successeurs et à ceus qui auront cause de lui, et souzmis en la juridicion le Roi et de la prevosté d’Orliens soi, ses hoirs et touz ses biens mobles et non mobles, presenz et à venir, ou que il soient. Et renonça le dit Johan de Seint Verain quant à ces choses à toutes graces et à touz privileiges de croiz prise et à prendre, à l’exception de tricherie de mal et en fet, à la deception d’outre moitié de droit pris, et à toute autre decevance, à toute lesion et circonvencion, à tout benefice de restitucion en enterin, à toute aide de droit de canon et de lai, à touz us, coustumes, establissemenz de païs et de leu, à tout droit disent que renonciacion generau ne doie valoir se l’especial ne veit devant, et à toutes autres exceptions, allegations, cavillations, deffenses, aides de fet, de droit, de leu, de temps, qui poissent estre dites ne obicées contre ces lettres et qui porroient aideir en cest cas au dit Johan de Sein Verain, à ses hoirs, à ses successeurs ou à ceux qui de lui auroient cause et nuire au dit evesque ou à ses successeurs ou à ceus qui auront cause de lui. Et en tesmoing de ce, et que ce soit ferme et estauble, nous, à la requeste dou dit Johan de Seint Verain, honorable homme et discret, avons scelé cestes presentes lettres dou seaul de la prevosté d’Orliens. Ce fut fait l’an de Nostre Seignor mil deus cens quatre vinz et quatorze, le lundi d’apres la feste seint Barnabé, l’apostre. J. ALEAUME.